section_heading: Dužnosti
paragraph_text: O le Ao o le Malo ima uglavnom ceremonijalne dužnosti, dok stvarnu vlast vrši samoanski premijer. Stjecanjem neovisnosti 1962. godine imenovana su dva doživotna o le Ao o le Malo &mdash; Malietoa Tanumafili II. (4. siječnja 1913. – 11. svibnja 2007.) i Tupua Tamasese Mea'ole (1905. – 1963.). Nakon smrti Tupua Tamasesea Mea'olea 1963. godine, Malietoa Tanumafili nastavio je obnašati dužnost, sve do svoje smrti 2007. godine. Njegov nasljednik je Tupua Tamasese Tupuola Tufuga Efi, kojeg je 16. lipnja 2007. izabrala samoanska Zakonodavna skupština, koja se naziva Fono, na vrijeme od pet godina. Ponovno je izabran 2012. godine. Naslijedio ga je 2017. godine Va'aletoa Sualauvi II.